- YITJAYAWUŊU DHÄRUK
- <
- 55
- >

55
Go marrtjiya lili maranhuyinyarawuna wal'ŋu
55:1–13 (Come and be satisfied)
1 Garraynydja yukurra waŋa bitjan, “Go, yolŋu walala ŋunhi nhuma ŋanhdharkthirri yukurra,
dhuwalana ŋarkulany'tja nhuŋu go,
ga nhuma ŋunhi rrupiyamiriw yolŋu yana marrtjiyana lili.
Ŋay' märraŋana, bala ḻukiyana.
Dhuwalanydja nhe yukurra yurru ḻukana yänana rrupiyamiriwnha.
2 Nhäku warray nhe yukurra rrupiyanydja djalkthun ŋunhiliŋuminydja malaŋumi, ŋunhi nhe yurru yakana märr‐bakthun ŋuriŋiyi?
Ŋuriŋinydja nhäyu malaŋuyu yaka nhuna yurru märr‐bakmarama ŋayaŋu ŋunha wal'ŋu,
mukthun nhe yukurra yurru yana ŋayaŋunydja marrya'yirri.
3 Ŋäka ŋarranha walala, mäkiri'‐witjurra ŋarraku.
Go marrtjiya lili ŋarrakala, ga märraŋana ŋarranha dhäruktja,
märr nhenydja yurru nhinana walŋana.
Ŋarranydja yurru nhumalaŋgu dhawu'‐nherraṉmirrina,
ŋunhi dhärra yukurra yurru gupaḏalnha‐wala;
Nhumanydja yurru ŋarrakuwaynha yolŋu'‐yulŋu,
ga ŋarranydja yurru nhumalanha gäma yukurra ḻatju'kuma dhika,
bitjan bitjarra ŋarra gäŋala yukurrana nhumalaŋgu märi'munha *DavidDaypitnha.
4 Ŋarra ŋanya ŋunhi ŋurruŋukuŋalanydja nherrara, buŋgawakuŋala dhiyaku miṯtjiwu bäpurru'wu,
ga liŋguna walala nhäŋala ŋarraku ganydjarrnydja Daypitkalaŋukurruna.
5 Ŋäthilinydja nhuma ŋunhi nhinana yukurrana mulku'‐mulkuruŋga yolŋu'‐yulŋu,
yaka ŋunhinydja yolŋu walala bäpurru ga bäpurru nhumalaŋgu marŋgithina,
yurru dhiyaŋunydja‐wala walala yurru nhina gundupumana lili withiyandja nhumalanha, dhambay‐manapanminyarawuna nhumalaŋgalana.
Liŋgu ŋarranydja dhuwala nhumalaŋgu Garray God gänaŋu wal'ŋu Waŋarr, ḏarrtjalk wal'ŋu,
ŋarra nhumalanha ganaŋ'maraŋala ŋarrakuwayliliyaŋala,
bala walala yurru wiripu‐guḻku'yunydja yolŋu'‐yulŋuyu nhämana ŋarraku ḻatju'yinyaranydja nhokala.”
6 Garraynydja dhikana bäymana, galkina wal'ŋu.
Dhiyaŋuna‐wala warrya'yurranydja nhanŋu, ga maḻŋ'maraŋana ŋanya,
ŋayaŋuliliyaŋa nhanukala, ŋunhi ŋayinydja dhika bäyma.
7 Nhumanydja rom‐djarrpi'mirrinydja bilyurrana walala,
gonha'yurrana dhuwala yätjtja malanha rom nhuŋuway,
ga nhuma dhuwala walala ŋunhi nhuma yukurra guyaŋirri muḻkurryu‐djarrpi'kuma,
djambina walala ḻiyanydja nhumalanhay, ga guyaŋiya ŋamathaŋana dhunupakuŋana.
Bilyurrana walala, bala roŋiyiya Garraywalana,
liŋgu ŋayinydja ŋunha mel‐wuyunaramirri,
waḏutja ŋayi yurru nhuŋu bäy‐ḻakarama.
8 Garraynydja yukurra waŋa bitjan, “Ŋarrakuŋunydja birrka'yunara ganaŋ'thun warray yukurra nhokalanydja,
ga ŋarrakunydja rom ganaŋ'thundhi yukurra yana nhokalanydja.
9 Ŋunha gäraktja bena‐wala, gäraknha yanana wal'ŋu, wuyupthunna yukurra,
ga balanyarayina ŋarrakunydja guyaŋinyara ga rom,
bena‐wala wuyupthunna yukurra barrkuna wal'ŋu nhokalanydja.
10 Ga dhäruktja ŋarraku balanyara dhuwala bitjan waltjaṉ, ŋunhi ŋuli dhunarra ŋulaŋuru djiwarr'ŋuru,
ga dharyun marrtji dhuwala munatha', warrpam' ŋuli djuḻum'kuma munathany'tja,
bala dhaŋaŋnha ŋuli ŋathanydja ŋuthan yolŋu'‐yulŋuwunydja ḏulpu ḻukanharawu.
11 Ga ŋarrakunydja dhäruk balanyarayina yana.
Ŋunhi ŋarra yurru dhäruktja wekama,
ga yakana yurru ŋunhiyi dhäruk roŋiyirri dhäparktja;
Ŋunhinydja yurru ŋuthanna marrtji bala yana borummirriyirrina,
ga nhäyinyara ŋarra dhäruk djuy'yurruna ŋurikiyi djämawu, ŋunhiyinydja yurru yuwalknha marrtji bala maḻŋ'thun.
12 Ŋunhi nhe yurru marrtjinydja ŋula wanhamala,
marrtjinydja nhe yurru ŋoy‐ŋamathirrina yukurra,
ga nhinanydja yukurra nhe yurru walŋana yanana, ŋayaŋunydja yal'yunara yana.
Buku'‐wukunydja wäŋa yurru dhika märr‐yiŋgathirrina gay,
ga dharpanydja malanha yurru goŋnha ḻurr'‐ḻurryunmirri, goŋmirriyirrina yurru bena dhika.
13 Wanhaka yukurra ŋunhi ḏirriṯirri' ŋuthan dhiyaŋu‐wala,
ŋunhiyinydja yurru ḏirriṯirriny'tja bäyŋuthirrina,
bala lanapu'na yana yurru nhanukala ŋunhiliyi dharapulŋura ŋuthandja.
Yolŋuyunydja walalay yurru nhämana,
bala marŋgithirrina yurru, ŋunhi Garraynydja dhuwala ḻatju'na dhikana wal'ŋu;
Ŋunhiyinydja yurru bitjanna liŋguna walalanha guyaŋinyamirriyamana yukurra Garraywalaŋuwuynha,
ŋunhi ŋayi walalaŋgu goŋ‐nherraṉmina ga gäŋala ḻatju'kuŋala dhika wal'ŋu.”

- YITJAYAWUŊU DHÄRUK
- <
- 55
- >

*55:3 David

© 1989, 2017 Bible Society of Australia